钦定古今图书集成/明伦汇编/官常典/第635卷 > 辛公义
## 钦定古今图书集成/明伦汇编/官常典/第635卷 > 辛公义

按《隋书循吏传》：“公义，陇西狄道人也。祖徽，魏徐州刺
史。父季庆，青州刺史。公义，周天和中选良家子任太
学生，以勤苦著称。建德初，授宣纳中士。从平齐，累迁
掌治上士、扫寇将军。高祖作相，授内史上士，参掌机
要。开皇元年，除主客侍郎，摄内史舍人事，赐爵安阳
县男，邑二百户，转驾部侍郎，使往江陵，安辑边境。七”
年，从军平陈，以功除岷州刺史。土俗畏病，若一人有
疾，即合家避之，父子夫妻，不相看养，孝义道绝，由是
病者多死。公义患之，欲变其俗，因分遣官人，巡检部
内，凡有疾病，皆以床舆来安置听事。暑月疫时，病人
或至数百，厅廊悉满。公义亲设一榻，独坐其间，终日
连夕，对之理事。所得秩俸，尽用市药为迎，医疗之，躬
劝其饮食，于是悉差。方召其亲戚而谕之曰：“死生由
命，不关相著。前汝弃之，所以死耳。今我聚病者坐卧
其间，若言相染，那得不死？病儿复差，汝等勿复信之。”
诸病家子孙惭谢而去。后人有遇病者，争就使君，其
家无亲属，因留养之，始相慈爱，此风遂革，合境之内，
呼为慈母。后迁牟州剌史，下车先至狱中，囚露坐牢
侧，亲自验问，十馀日间，决断咸尽，方还大厅。受领新
讼，皆不立文案，遣当直佐寮二人，侧坐讯问。事若不
尽，应须禁者。公义即宿厅事，终不还阁。人或谏之曰：
“此事有程，使君何自苦也？”答曰：“刺史无德，可以导人，
尚令百姓系于囹圄，岂有禁人在狱，而心自安乎？”罪
人闻之，咸自款服。后有欲诤讼者，其乡闾父老遽相
晓曰：“此盖小事，何忍勤劳使君？”讼者多两让而止。时
山东霖雨，自陈、汝至于沧海，皆苦水灾，境内犬牙独
无所损。山出黄银，获之以献。诏水部郎娄崱就公义
祷焉，乃闻空中有金石丝竹之响。仁寿元年，进充扬
州道黜陟大使。豫章王暕恐其部内官寮犯法，未入州境，预令属公义。公义答曰：“奉诏不敢有私。”及至扬
州，皆无所纵舍，暕衔之。及炀帝即位，扬州长史王弘
入为黄门侍郎，因言公义之短，竟去官。吏人守阙诉
冤，相继不绝。后数岁，帝悟，除内史侍郎。丁母忧。未几，
起为司隶大夫，检校右御卫武贲郎将。从征至柳城
郡，卒，时年六十二。子融。